Komisjoni otsus,

19. veebruar 2001,

millega kehtestatakse erandi tingimused klaaspakendi jaoks seoses pakendeid ja pakendijäätmeid käsitlevas direktiivis 94/62/EÜ kehtestatud raskmetalli kontsentratsioonitasemetega

(teatavaks tehtud numbri K(2000) 398 all)

(EMPs kohaldatav tekst)

(2001/171/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 20. detsembri 1994. aasta direktiivi 94/62/EÜ pakendite ja pakendijäätmete kohta, [1] eriti selle artikli 11 lõiget 3,

ning arvestades järgmist:

(1) Direktiivi 94/62/EÜ artiklis 11 nähakse ette, et raskmetallide sisaldust pakendis tuleb järk-järgult vähendada.

(2) Artikli 11 kohaldamise esimestel aastatel saadud kogemused on näidanud, et klaasiga seostub spetsiifiline probleem, sest ringlussevõetav klaas sisaldab suurte pliikogustega saastunud klaasmaterjali.

(3) Kui täielikult kohaldada sätestatud 100 ppm taset, mille jõustumise tähtaeg on 30. juuni 2001, võib artikli 11 sätete täitmiseks seetõttu väheneda ringlussevõetud klaasi kasutamine. Keskkonna seisukohast ei ole see aga soovitav.

(4) Käesolev erand on sätestatud klaaspakendi jaoks ja arvesse on võetud pakendi raskmetallide sisaldusega seotud omadusi ning klaasi ringlussevõtu edasise soodustamise tähtsust.

(5) Erand käsitleb 100 ppm piirmäära.

(6) Tootmiskohtade mõõtmistulemused ja teave kasutatud mõõtmismeetodite kohta tuleb taotluse korral teha pädevatele asutustele kättesaadavaks.

(7) Erandi kehtivusaeg lõpeb 30. juunil 2006, kui seda ei pikendata direktiivi 94/62/EÜ artiklis 21 sätestatud korras.

(8) Käesolevas otsuses ettenähtud meetmed on kooskõlas Euroopa Parlamendi ja nõukogu direktiivi 94/62/EÜ artikli 21 alusel loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse direktiiviga 94/62/EÜ hõlmatud klaaspakendi suhtes ning selle eesmärk on kehtestada tingimused, mille alusel direktiivi 94/62/EÜ artiklis 11 sätestatud kontsentratsioonitasemeid ei kohaldata.

Artikkel 2

Käesolevas otsuses:

- kohaldatakse direktiivi 94/62/EÜ artiklis 3 sätestatud mõisteid,

- tahtlik kasutamine — metalli teadlik kasutamine pakendi või pakendi koostisosa valmistamisel, nii et selle püsiv kohalolek annab lõplikule pakendile või pakendi koostisosale soovitud omaduse, välimuse või kvaliteedi; tahtlikuks kasutamiseks ei loeta uute pakendimaterjalide valmistamisel toorainena kasutatavaid ringlussevõetud materjale, kus võib esineda metalle, mille kasutamist piirab kontsentratsioonitase.

Artikkel 3

Klaaspakendis võib piirmäär pärast 30. juunit 2001 olla suurem kui direktiivi 94/62/EÜ artiklis 11 ettenähtud 100 ppm kaalust, kui pakend vastab kõikidele käesoleva otsuse artiklites 4 ja 5 ettenähtud tingimustele.

Artikkel 4

Plii, kaadmiumi, elavhõbeda või kuuevalentse kroomi tahtlik kasutamine tootmisprotsessis ei ole lubatud.

Pakendimaterjalis võivad kontsentratsioonipiirid olla suuremad ainult ringlussevõetud materjalide kasutamise tõttu.

Artikkel 5

Kui tavapärast ja korrapärast tootmistegevust esindava klaasiahju toodangu raskmetallide kontsentratsioonitaseme kontrollmõõtmiste keskmine tulemus kaheteistkümne järjestikuse kuu jooksul on suurem kui 200 ppm, esitab tootja või tema esindaja liikmesriikide pädevatele asutustele selle kohta aruande. Aruanne peab sisaldama vähemalt järgmist teavet:

- mõõtmistulemused,

- kasutatud mõõtmismeetodite kirjeldus,

- oletatavad raskmetallide kontsentratsioonitaset põhjustavad allikad,

- raskmetallide kontsentratsioonitaseme vähendamiseks rakendatud meetmete üksikasjalik kirjeldus.

Kui tootja või tema volitatud esindaja ei asu ühenduses, on aruande pädevatele asutustele kohustatud esitama isik, kes toodet ühenduses turustab.

Tootmiskohtade mõõtmistulemused ja teave kasutatud mõõtmismeetodite kohta tehakse taotluse korral alati pädevatele asutustele kättesaadavaks.

Artikkel 6

Käesoleva otsuse kehtivusaeg lõpeb 30. juunil 2006, kui seda ei pikendata — eelkõige käesoleva otsuse artiklis 5 ettenähtud aruannete ja direktiivi 94/62/EÜ artikli 17 alusel — direktiivi 94/62/EÜ artiklis 21 sätestatud korras.

Artikkel 7

Käesolev otsus on adresseeritud liikmesriikidele.

Brüssel, 19. veebruar 2001

Komisjoni nimel

komisjoni liige

Margot Wallström

[1] EÜT L 365, 31.12.1994, lk 10.

--------------------------------------------------